હીરાના જન્મ પહેલાથી હીરાના વાસમાં એક ક્રિશ્ચિયન ડૉક્ટર ઈમાનુએલ નિયમિત બે બે દિવસને આંતરે વાસમાં આવે ને લોકોને ઘેર-ઘેર ફરીને માંદાઓને દવા આપવા જાય. મણી-પશાને એ ડૉક્ટર પર ભારે વિશ્વાસ હતો. એનું કારણ એ હતું કે હીરો ત્રણ વર્ષનો હતો ત્યારે એને મગજનો તાવ ચઢી ગયેલો તે વખતે ઈમાનુએલ ડૉક્ટરે તાત્કાલિક સારવાર આપી મરતા હીરાને બચાવેલો. એ વખતે એની કાલીઘેલી બોલીથી ડૉક્ટરને હીરા પ્રત્યે જે વહાલ ઉપજેલું એ વહાલ હીરો જેમ જેમ મોટો થતો ગયો તેમ તેમ વધતું ચાલેલું, કારણ હીરો સમજણો થયા પછી ડૉક્ટરની બેગ ઊંચકી એમની સાથે સૌના ઘેરઘેર ફરતો. એનેય ધીમે ધીમે કઈ બીમારીમાં કઈ દવા આપવી એ આવડી ગયેલું. આથી પશાની બીમારી વખતે હીરાએ ખડે પગે જે રીતે એના બાપુજીની સેવા-ચાકરી કરી એ જોઈ ડૉક્ટર ઈમાનુએલ ખુશ થઈ ગયા અને પોતાના કંપાઉન્ડર તરીકે નોકરીએ રાખી લીધો. કારણ ઉંમરને કારણે એમનાથી વધુ દોડધામ થતી નહોતી.